  Майя Бывальцева Ижкарысь лицейын дышетскись Александр Городилов инкуазез утёнлы сӥзем «Умный Субботник-2020» огъяросси онлайн-конференциын. Пияш Дэри ёросысь Сепыч шур сярысь эскерон уженыз тодматӥз. Со сярысь Удмуртиысь дышетонъя но тодосъя министерстволэн пресс-службаез ивортӥз. Ӵектос бордын гужем каникулъёс ӵоже ужай. Нырысь ик вуысь пробаос басьтон интыосты бырйи, собере отчы ветлӥ но ву пыдсысь луоез басьтылӥ. Собере Удмурт кун университетлэн лабораторияз анализъёс лэсьтылӥ. Эскеронъёс возьматӥзы, шурын югдур уродгес луэ шуыса. Вуэз ялан чаклан понна шурын ялан ужась пост пуктыны кулэ шуыса малпасько Александр Городилов, «Умный Субботник-2020» огъяросси онлайн-конференциын вормисьПияшлэн верамезъя, онлайн-конференци ньыль час кыстӥськиз. Отчы Хабаровск, Красноярск шаеръёсысь, Забайкальеысь, Бурятиысь, Воронеж улосвылысь, Нидерландыысь дышетскисьёс но бадӟымъёс пыриськизы. Жюри оглом 18 докладъёсты кылзӥз. Александр Городилов тужгес трос балл люказ, солэн докладэз понна жюрилэн тямыс ёзчиосыз пӧлысь куатез куаразэс сётӥзы. Озьы ик юанъёслы валэктонъёс сётэмзэ вылӥ дунъязы. Ижкарысь эшшо одӥгез конференцие пыриськись Юлия Шаклеина «Диалог с природой» ӧрын устоез луиз «Умный Субботник-2020» огъяросси онлайн-конференци Бурятиысь экологияя но биологияя ресурсной центрлэн но Байкалысь экологи центрлэн кичӧлтэмзыя ортчиз. Тодэ вайытом, Удмуртиысь ньыль дышетскисьёс «Большая перемена» огъяросси вожвылъяськонын вормизы.  Тегъёс: Ижкар Удмуртия пиналъёс инкуазь шуръёс вормисьёс  